Pandemik COVID-19 di Perlis

Pandemik COVID-19 telah disahkan merebak di negeri Perlis, Malaysia pada 13 Mac 2020. Perlis mencatatkan kes yang paling rendah antara negeri-negeri lain di Malaysia.

Pada 23 April 2020, Perlis menjadi negeri pertama di Malaysia untuk diisytiharkan sebagai zon hijau apabila tidak mencatatkan kes baharu lebih 2 minggu. Setelah hampir 4 bulan tidak mencatatkan kes baharu, Perlis kembali menjadi zon kuning setelah merekodkan penambahan kes pada Ogos 2020. Pada awal tahun 2021, Perlis telah mencatatkan peningkatan kes harian secara mendadak impak daripada gelombang ketiga yang berlaku di Malaysia ketika itu.   

Sehingga 16 Ogos 2021, semua mukim di Perlis telah mencatatkan sekurang-kurang satu kes positif COVID-19 setelah mukim Sungai Adam menjadi mukim terakhir mencatat kes pertama COVID-19.

Garis masa

2020 
Pada 13 Mac, Perlis merekodkan kes pertama positif COVID-19 melibatkan seorang lelaki berusia 51 tahun yang telah menghadiri acara tabligh di Masjid Jamek Seri Petaling dari 27 Februari hingga 3 Mac 2020. Kes mula mempunyai tanda gejala COVID-19 pada 5 Mac 2020 dan disahkan positif pada 13 Mac 2020. Kes mendapat rawatan di Hospital Tuanku Fauziah.

Pada 14 Mac, Perlis merekodkan kes kedua melibatkan seorang wanita berusia 23 tahun yang tiba di Malaysia pada 10 Mac dari Qom, Iran. Kes juga mendapat rawatan di Hospital Tuanku Fauziah.

Pada 15 Mac, empat kes telah dikesan. Pada 16 Mac, tiga lagi kes dikesan menjadikan jumlah kes meningkat kepada sembilan. Kesemua kes yang dikesan pada dua hari tersebut berkait dengan kluster Jemaah Tabligh Sri Petaling.

Pada 19 Mac, Perlis merekodkan satu lagi kes melibatkan seorang lelaki berumur 48 tahun yang mempunyai sejarah perjalanan ke Turki. Kes dirawat di Hospital Tuanku Fauziah dan dimasukkan ke Unit Rawatan Rapi (ICU). Pada 22 Mac, kes telah disahkan meninggal dunia dan menjadi kes kematian akibat COVID-19 pertama di Perlis.

Pada 25 Mac, satu lagi kes dikesan, jumlah kes meningkat kepada 11.

Pada 29 Mac, Perlis mencatatkan dua kes pertama yang sembuh dari COVID-19.

Pada 30 dan 31 Mac, satu kes dikesan, jumlah kes meningkat kepada 13.

Pada 5 April, satu lagi kes dikesan melibatkan seorang lelaki warganegara Malaysia berumur 71 tahun yang mempunyai sejarah menghadiri perhimpunan keagamaan di Sulawesi, Indonesia. Kes telah dirawat di Hospital Enche' Besar Hajjah Khalsom, Johor. Pada 6 April, kes telah disahkan meninggal dunia dan menjadi kes kematian akibat COVID-19 kedua di Perlis.

Statistik 

Kes baharu COVID-19 di Perlis (2020)

Kes sembuh COVID-19 di Perlis (2020)

Kes kematian akibat COVID-19 di Perlis (2020)

Kes baharu COVID-19 di Perlis (2021)

Kes sembuh COVID-19 di Perlis (2021)

Kematian akibat COVID-19 di Perlis (2021)

Kluster

Rujukan

Pautan luar
 Laman web Jabatan Kesihatan Negeri Perlis – Butiran lanjut mengenai pandemik koronavirus di Perlis

Perlis
2020 di Malaysia
Bencana kesihatan di Malaysia
Peristiwa di Perlis